b'\n_START_ARTICLE_\nSiim Kallase valitsus\n_START_SECTION_\nMinistrite vahetumise p\xc3\xb5hjused\n_START_PARAGRAPH_\n23. augustil 2002 rahuldas peaminister kultuuriministri Signe Kivi lahkumisavalduse, kuigi veenis teda enne seda ametis j\xc3\xa4tkuma ega leidnud tema tegevuses ministrina vigu. Signe Kivi soovis lahkuda p\xc3\xa4rast seda, kui ilmnes, et kultuurkapitali juht Avo Viiol m\xc3\xa4ngis kasiinodes maha 7,5 miljonit krooni riigi raha. Reformierakond esitas presidendile kinnitamiseks kultuuriministri kandidaadina senise ministeeriumi kantsleri Margus Allikmaa. _NEWLINE_2003. aasta alguses soovitas Siim Kallas Ain Seppikul ise tagasi astuda. Seppik kandis 1985 \xc3\xbclemkohtus t\xc3\xb6\xc3\xb6tades ette \xc3\xbchena kolmest kriminaalkolleegiumi liikmest kohtuotsuse, mis m\xc3\xb5istis vangi "n\xc3\xb5ukogude v\xc3\xb5imu solvanud" koolipoisid ning sulges vaimuhaiglasse Eesti rahvast \xc3\xbclistanud teisitim\xc3\xb5tleja. P\xc3\xa4rast avalikku arutelu ja opositsiooni umbusaldusavaldusi astus Seppik ise tagasi. Teda asendas Toomas Varek.'